 **ΕΛΛΗΝΙΚΗ ΔΗΜΟΚΡΑΤΙΑ**

**ΝΟΜΟΣ ΔΩΔΕΚΑΝΗΣΟΥ**

**ΔΗΜΟΣ ΚΩ**

**Κως, 05 Αυγούστου 2016**

**Προς:** Μέσα Μαζικής Ενημέρωσης

**ΔΕΛΤΙΟ ΤΥΠΟΥ**

ΓΙΩΡΓΟΣ ΚΥΡΙΤΣΗΣ : ‘’Ετοιμάζουμε δύο πολύ σημαντικές πρωτοβουλίες για τον τουρισμό και τις τοπικές επιχειρήσεις.’’

Ο Δήμαρχος Κω κ.Γιώργος Κυρίτσης, έκανε την ακόλουθη δήλωση:

‘’ Τα στοιχεία των αεροπορικών αφίξεων του Ιουλίου δείχνουν ότι η Κως συγκρατεί τις απώλειες σε ένα μεσοσταθμικό ποσοστό της τάξης του 13%.

Η ψαλίδα κλείνει και ο στόχος που όλοι πρέπει να θέτουμε είναι να περιοριστεί σε μονοψήφιο νούμερο.

Περάσαμε μια μεγάλη δοκιμασία αλλά καταφέραμε να σταθούμε όρθιοι.

Κανείς μας δεν θριαμβολογεί.

**Γνωρίζω ότι, ανεξαρτήτως αφίξεων και πληρότητας, υπάρχει μείωση στο τζίρο των επιχειρήσεων.**

Αυτό δεν αφήνει κανέναν μας αδιάφορο.

Δεν υπάρχει επιτυχημένη τουριστική περίοδος αν αυτή δεν συμβαδίζει με την αύξηση του τζίρου των επιχειρήσεων στο νησί μας.

Η Κως όμως θα προχωρήσει μπροστά.

Οι δράσεις που ήδη υλοποιούμε με την ελεύθερη και δωρεάν μετακίνηση των επισκεπτών μας με τα λεωφορεία της δημοτικής συγκοινωνίας, είναι μόνο η αρχή.

**Ο Δήμος Κω έχει ήδη στο τελικό στάδιο επεξεργασίας δύο σημαντικές πρωτοβουλίες.**

**Η πρώτη συνδέεται με την δημιουργία ενός νέου φορέα τουριστικής προβολής και ανάπτυξης, με την ισότιμη συμμετοχή όλων. Με επαρκείς πόρους, υψηλές ταχύτητες και δυνατότητες αλλά και ευελιξία στη λειτουργία του.**

**Η δεύτερη συνδέεται με την διαμόρφωση ενός τοπικού πλαισίου διεκδίκησης για να αναπληρωθούν και να ισοσκελιστούν οι απώλειες που έχουν υποστεί οι επιχειρήσεις του νησιού.**

Για όλα αυτά σύντομα θα είμαι σε θέση να ανακοινώσω περισσότερα σε συνέντευξη τύπου ενώ θα ενημερώσω τους φορείς και τις παραγωγικές τάξεις του νησιού.’’

**Γραφείο Τύπου Δήμου Κω**